## El Consell aprova ajudes directes de 3.000 euros a persones treballadores autònomes sense plantilla contractada de zones afectades per la riuada

*** Es destinen 52 milions d’euros que s’espera que arriben a 17.300 persones de 15 municipis que no van ser inclosos en el decret aprovat en desembre**

El Consell ha aprovat el decret pel qual s’atorguen ajudes directes de 3.000 euros per a persones treballadores autònomes sense personal empleat de zones afectades per la riuada.

Esta ajuda s’afig a la ja abonada en desembre i va dirigida a les persones treballadores autònomes sense plantilla contractada de 15 municipis que no estaven inclosos en l’anterior decret d’ajudes, així com a totes les persones dels 75 municipis de la primera convocatòria que no van poder accedir a l’ajuda.

Són 15 els municipis que s’inclouen en este nou decret d’ajudes: Alberic, Barxeta, Benaguasil, Benimodo, Carcaixent, Castelló, Castielfabib, Chulilla, la Pobla Llarga, l’Énova, Manuel, Millares, Rafelguaraf, Senyera i Tous. Tots els autònoms i autònomes d’estes zones podran sol·licitar esta ajuda directa entre el 10 i el 28 de febrer.

A més, les persones treballadores autònomes dels 75 municipis inclosos en l’anterior decret que no van poder demanar esta ajuda tindran una nova oportunitat per a sol·licitar-la ara, en el mateix termini que les anteriors.

Per a esta nova línia, que se suma a l’oferida en desembre, es destinen 52 milions d’euros, i s’espera que es puguen beneficiar al voltant de 17.300 treballadors i treballadores d’estes zones, els negocis de les quals es van vore afectats per la catàstrofe.

Les ajudes es podran sol·licitar des del 10 de febrer en la web [Labora](https://labora.gva.es/es/ciutadania).

Fecha: 04/02/2025